Ippermettuli l-ewwel nett nesprimi l-kondoljanzi l-aktar sinċiera tiegħi lill-familji tal-vittmi tat-traġedja tal-bieraħ tal-Germanwings. Nixtieq ukoll nesprimi s-simpatija u s-solidarjetà tiegħi mal-gvernijiet tan-nazzjonijiet kollha affettwati. Il-ħsibijiet tagħna qiegħdin magħkom illum. Issa nixtieq nirrapportalkom dwar il-Kunsill Ewropew tar-Rebbiegħa li fil-fatt kien summit impenjattiv b'aġenda twila u mimlija. Ħadna l-ewwel passi konkreti lejn Unjoni tal-Enerġija bid-dimensjonijiet kollha tagħha. Id-diskussjoni tagħna kkonċentrat l-aktar fuq is-sigurtà tal-enerġija. Il-mexxejja qablu li fil-futur il-kuntratti kollha tal-gass, kemm bejn il-gvernijiet kif ukoll bejn in-negozji, jeħtieġ li jkunu aktar trasparenti biex jiġi żgurat li jikkonformaw mar-regoli tagħna u li ma jipperikolawx is-sigurtà tal-enerġija tagħna. Id-dettalji ser jiġu stabbiliti fil-leġislazzjoni li ser tiġi proposta dalwaqt mill-Kummissjoni. Nittama li l-ambizzjoni tagħna ser tiġi appoġġata minn din il-kamra. Qbilna wkoll li nesploraw kif il-kumpaniji Ewropej jistgħu jikkooperaw biex jixtru l-gass bl-ingrossa. Din hija diskussjoni f'waqtha. Id-dipendenza tagħna fuq fornituri esterni hija dgħufija ewlenija u ninsab kuntent li l-mexxejja xtaqu jindirizzawha. Fl-aħħar nett, qbilna li nżidu d-diplomazija tal-Ewropa fir-rigward tal-klima qabel is-Summit dwar il-Klima ta' Pariġi f'Diċembru. Fil-preżenza tal-President tal-BĊE Mario Draghi, iddiskutejna l-ekonomija Ewropea. Il-prospetti għall-ekonomija tagħna qed jitjiebu, tal-anqas skont l-aħħar previżjonijiet. Il-prezzijiet taż-żejt naqsu b'rata aktar mgħaġġla milli kien mistenni. Il-BĊE qed jimplimenta tnaqqis kwantitattiv. L-euro tilef mill-valur. Madankollu, l-ebda inizjattiva monetarja, irrispettivament kemm tkun kbira, mhi ser tiffunzjona mingħajr riformi strutturali fil-livell nazzjonali. Issa l-waqt għar-riforma, meta r-riħ qiegħed jonfoħ favur tagħna. Fl-Unjoni Ewropea għad għandna madwar 5 miljun żagħżugħ mingħajr impjieg , allura ħadd ma jista' jorbot idejh u jirrilassa. U lanqas ma għandha din il-kamra tillaxka l-isforzi tagħha biex tapprova l-Fond Ewropew tal-Investiment li ser jgħinna nipprovdu l-investiment li l-Ewropa tant teħtieġ. Kellna dibattitu tajjeb dwar it-TTIP. L-għan jibqa' ċar: biex jintlaħaq ftehim ambizzjuż, komprensiv u ta' benefiċċju reċiproku sa tmiem l-2015. Il-mexxejja kienu tal-fehma li aħna issa lkoll neħtieġu li nikkomunikaw il-benefiċċji potenzjali lill-pubbliku. Fis-sessjonijiet tagħna dedikati għall-affarijiet barranin iddiskutejna kemm id-dimensjonijiet tal-Lvant kif ukoll dawk tan-Nofsinhar tal-politika tal-viċinat tagħna. L-Ewropa għandha tkompli tuża l-piż diplomatiku tagħha u taġixxi bħala fattur ta' stabbilizzazzjoni. Abbażi tal-kontribut tal-ministri tal-affarijiet barranin, il-Kunsill Ewropew iddiskuta s-sitwazzjoni tas-sigurtà fil-Libja. Aħna determinati li nappoġġaw b'mod sħiħ it-taħditiet tan-Nazzjonijiet Uniti li għandhom l-għan li jiżguraw waqfien immedjat mill-ġlied u l-istabbiliment ta' Gvern ta' Unità Nazzjonali. Tajna sinjal ċar li ninsabu lesti nappoġġaw ftehim malli jintlaħaq. Iddiskutejna wkoll ż-żieda f'migrazzjoni mhux ikkontrollata fil-kuntest tal-Libja. L-Unjoni Ewropea diġà qed tieħu xi miżuri u dawn għandhom jiżdiedu. Il-Kunsill Ewropew laqa' wkoll l-intenzjoni tal-Kummissjoni li tippreżenta Aġenda Ewropea dwar il-Migrazzjoni f'Mejju. Madankollu, l-aħjar pass waħdieni biex tiġi kkontrollata l-migrazzjoni huwa l-istabbiliment mill-ġdid ta' awtorità ċentrali fil-Libja. Il-laqgħa tagħna saret fil-ġurnata ta' wara li t-terroristi attakkaw il-Mużew ta' Bardo f'Tuneż, fejn intilfu ħafna ħajjiet. Konna unanimi fl-appoġġ tagħna lejn id-demokrazija żagħżugħa tat-Tuneżija, l-iżvilupp ekonomiku u soċjali tagħha, kif ukoll fil-ġlieda kontra t-terroriżmu. It-Tuneżija hija eżempju eċċellenti ta' tama u għalhekk jeħtieġ li nagħmlu l-almu tagħna biex nappoġġawha. Flimkien mar-Rappreżentant Għoli, il-ġimgħa d-dieħla ser inżur it-Tuneżija u r-reġjun biex nirrieżamina s-sitwazzjoni attwali u nara kif l-Ewropa tista' tgħin biex tistabbilizza s-sitwazzjoni. Issa nduru lejn il-Lvant. Din kienet l-aħħar laqgħa tal-mexxejja qabel is-summit tas-Sħubija tal-Lvant f'Riga. Ikkonfermajna l-impenn tagħna għas-sitt pajjiżi sħab u enfasizzajna l-ħtieġa li niffokaw fuq it-tisħiħ tal-istituzzjonijiet demokratiċi. Fl-aħħar nett, qbilna li nżidu l-appoġġ tagħna għall-proċess ta' paċi fl-Ukrajna u biex norbtu r-reġim tas-sanzjonijiet tagħna mal-implimentazzjoni sħiħa tal-ftehimiet ta' Minsk. Din hija l-aħjar tama biex jiġi żgurat li l-ftehim innegozjat mill-President Hollande u l-Kanċillier Merkel jiġi rispettat. Qbilna li jekk is-sitwazzjoni tmur għall-agħar, ninsabu lesti biex nieħdu miżuri ulterjuri. Sadanittant, l-Unjoni Ewropea ser tkompli tappoġġa l-isforzi ta' riforma fl-Ukrajna. Infaħħar il-ħidma attwali tal-Parlament biex tiġi ffinalizzata għajnuna finanzjarja lil Kiev. Ippermettuli nagħlaq b'kelmtejn dwar il-Greċja, li hija tant importanti għall-futur taż-żona tal-euro u l-Unjoni Ewropea. Kelli laqgħa informali dwar il-Greċja fuq talba tal-Prim Ministru Tsipras. L-għan ta' din il-laqgħa kien sempliċi ħafna: biex nibnu mill-ġdid il-fiduċja reċiproka u nevitaw li ninftiehmu ħażin. Naħseb li kellna suċċess f'dan. Qbilna biex titħaffef l-implimentazzjoni tal-ftehim tal-Grupp tal-Euro tal-20 ta' Frar. Il-Prim Ministru Tsipras wiegħed li dalwaqt ser jippreżenta pjanijiet ta' riforma addizzjonali. Nittamaw li dawn ser iwittu t-triq għal soluzzjoni. Minħabba li l-format ta' din il-laqgħa ġibed attenzjoni partikolari, ippermettuli nsemmi li jien tlabt lill-Kunsill Ewropew jekk il-membri jippreferux li jiddiskutu l-kwistjoni Griega f'Summit tal-Euro, li jekk meħtieġ għandu jsir immedjatament. Il-mexxejja ma dehrilhomx li dan kien neċessarju jew tabilħaqq siewi f'dan l-istadju. Fil-ġimgħat u x-xhur li ġejjin, ser inkompli nagħmel kull ma nista' biex ngħin f'din is-sitwazzjoni diffiċli. Grazzi. Nistenna bil-ħerqa d-dibattitu tagħna. Ara l-paġna tal-laqgħa